คาดราคาดีเซล –เบนซิน ปีหน้า ปรับเพิ่มเล็กน้อย
โพสต์ทูเดย์ &#8211; แนวโน้มราคาน้ำมันปี 2553 อยู่ที่ระดับ 75-80 เหรียญต่อบาร์เรล ส่งผลต่อราคาขายปลีกในประเทศปรับขึ้นไม่สูงมากนักในครึ่งปีแรกทั้งดีเซลและเบนซิน
28 ธ.ค. 2552

โพสต์ทูเดย์ – แนวโน้มราคาน้ำมันปี 2553 อยู่ที่ระดับ 75-80 เหรียญต่อบาร์เรล ส่งผลต่อราคาขายปลีกในประเทศปรับขึ้นไม่สูงมากนักในครึ่งปีแรกทั้งดีเซลและเบนซิน
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม กล่าวว่า แนวโน้มราคาน้ำมันในปี 2553 คาดว่าน่าจะอยู่ที่ระดับ 75-80 เหรียญสหรัฐต่อบาร์เรล แต่หากความต้องการใช้น้ำมันทั่วโลกเพิ่มอีกขึ้น 1.5 ล้านบาร์เรลต่อวัน จากปัจจุบันที่อยู่ระดับ 84.5 ล้านบาร์เรล เป็น 86 ล้านบาร์เรล จะส่งผลให้ครึ่งปีหลังมีโอกาสที่ราคาจะขึ้นสูง 90 เหรียญสหรัฐต่อบาร์เรล ขณะที่ราคาขายปลีกในประเทศคาดว่าน้ำมันดีเซลในครึ่งปีแรกจะไม่ปรับเพิ่มมากนัก เนื่องจากมีสต็อกน้ำมันทั่วโลกสูงกว่า 100 ล้านบาร์เรล แต่เป็นห่วงราคาน้ำมันเบนซิน เพราะจะเริ่มเข้าสู่ฤดูร้อน ทำให้ความต้องการใช้เบนซินเพิ่มขึ้น และราคาอาจปรับตัวสูงขึ้น
สำหรับธุรกิจการกลั่นน้ำมันในปีหน้า จะได้รับผลกระทบจากราคาน้ำมันที่ปรับตัวสูงขึ้น โดยค่าการกลั่นที่เหมาะสมไม่ควรต่ำกว่า 6 เหรียญสหรัฐต่อบาร์เรล ส่วนค่าการตลาดน้ำมัน ควรอยู่ที่ 1.50-1.60 บาทต่อลิตร
นายประเสริฐ บุญสัมพันธ์ ประธานเจ้าหน้าที่บริหาร และกรรมการผู้จัดการใหญ่ บริษัทปตท. กล่าวว่า แนวโน้มราคาน้ำมันในปี 2553 จะปรับตัวสูงขึ้นตามภาวะเศรษฐกิจโลกที่เริ่มฟื้นตัว และความต้องการใช้ที่เพิ่มขึ้นในทุกภาคส่วน โดยคาดว่า ราคาน้ำมันจะขยับสูงขึ้นมาอยู่ที่ระดับ 70-80 ดอลลาร์สหรัฐต่อบาร์เรล ขณะที่กำลังการผลิตของโรงกลั่น จะเพิ่มเป็น 90% เข้าใกล้ระดับ 1 ล้านบาร์เรลต่อวัน โดยแบ่งเป็นการใช้ในประเทศ 7 แสนบาร์เรลต่อวัน ใช้ในอุตสาหกรรมปิโตรเคมี 1 แสนบาร์เรลต่อวัน และส่งออก 2 แสนบาร์เรลต่อวัน ส่วนค่าการกลั่น คาดว่าจะลดลง เนื่องจากมีโรงกลั่นใหม่เกิดขึ้น ทั้งจีน อินเดีย ทำให้การแข่งขันสูงขึ้น 
ขณะที่การนำเข้าก๊าซปิโตรเลียมเหลว หรือ แอลพีจี ในปีหน้า คาดว่าจะนำเข้าเพิ่มขึ้นเป็นกว่า 1 ล้านตัน ซึ่งกองทุนน้ำมันเชื้อเพลง จะต้องรับภาระชดเชยการนำเข้าเพิ่มขึ้นอีก 1.5 หในล้านบาท โดยในปีนี้ ปตท. ต้องแบกรับภาระแทนประชาชน จากการตรึงราคาก๊าซแอลพีจี ไว้ที่ 18.13 บาทต่อกิโลกรัม และเอ็นจีวี ที่ 8.50 บาทต่อกิโลกรัม รวมกว่า 2 หมื่นล้านบาท น.พ.วรรณรัตน์ ชาญนุกูล รมว.พลังงาน กล่าวว่า กระทรวงพลังงานจะตรึงราคาพลังงานประกอบด้วย ราคาก๊าซหุงต้ม(แอลพีจี) ราคาก๊าซธรรมชาติสำหรับยานยนต์ (เอ็นจีวี) ค่าไฟฟ้าอัตโนมัติ (เอฟที) ตามนโยบายของรัฐบาลถึงเดือนส.ค.2553  หลังจากนั้นจะตรึงราคาต่อหรือยกเลิกการตรึงราคาคงต้องมาดูตามสถานการณ์ราคาพลังงานในขณะนั้นว่าเป็นอย่างไร และต้องดูแนวโน้มเศรษฐกิจในช่วงนั้นว่าฟื้นตัวแล้วหรือยัง หลักการของการดูแลราคาพลังงานคือบรรเทาภาระของประชาชน 
ทั้งนี้ ตลอดทั้งปี 2552 กระทรวงพลังงานและรัฐวิสาหกิจเข้ามาช่วยตรึงราคาพลังงานคิดเป็นเงินถึง 4.6 หมื่นล้านบาท แบ่งเป็น การไฟฟ้าฝ่ายผลิตแห่งประเทศไทย(กฟผ.)แบกรับภาระค่าไฟ 2 หมื่นล้านบาท ตรงนี้จะทยอยได้คืนภายหลัง บริษัท ปตท. ขาดทุนจากการขายเอ็นจีวี 8,000 ล้านบาท กองทุนน้ำมันเชื้อเพลิงใช้เงินดูแลราคาแก๊สโซฮอล์ บี 5 แอลพีจี และดูแลราคาน้ำมันในช่วงปรับลด-ขึ้นภาษีสรรพสามิตน้ำมัน รวมแล้วประมาณ 1.8 หมื่นล้านบาท
ส่วนในปี 2553 คาดว่าจะต้องใช้เงินดูแลราคาพลังงานไม่ต่ำกว่า 2-3 หมื่นล้านบาท  โดยปตท.คาดว่าแบกรับภาระเอ็นจีวี 1 หมื่นล้านบาท และกองทุนน้ำมันฯคาดว่าจะแบกรับภาระแอลพีจีหากโรงแยกก๊าซที่ 6 ไม่สามารถเดินได้ตามแผนประมาณ 1.6 หมื่นล้านบาท และภาระอื่นๆ อีกที่ยังไม่สามารถประเมินได้
สำหรับแนวโน้มการใช้พลังงานในปีหน้า กระทรวงพลังงานคาดว่าว่าการใช้พลังงานจะเพิ่มขึ้น 3.8% แบ่งเป็นน้ำมัน 1.7% ก๊าซธรรมชาติ 5.1% ถ่านหิน 2.9% และไฟฟ้า 4%